b"\n_START_ARTICLE_\nRodrigo Jim\xc3\xa9nez de Rada\n_START_SECTION_\nBiografia\n_START_PARAGRAPH_\nEs va educar a Bolonya i Par\xc3\xads, on va adquirir una \xc3\xa0mplia cultura. De tornada a Espanya, va ser bisbe d'Osma (1208) i arquebisbe de Toledo (1209). Defensor de la primacia de la seu toledana, va posar la primera pedra de la nova catedral de Toledo d'estil g\xc3\xb2tic._NEWLINE_Des de Toledo va influir notablement tant sobre Alfons VIII com sobre Ferran III. Va prendre part en la preparaci\xc3\xb3 diplom\xc3\xa0tica de la batalla de Las Navas de Tolosa (1212) contra els almohades, on va participar personalment i de la que va ser cronista. _NEWLINE_El 1214 el rei li va donar el Castell del Milagro i el seu territori compr\xc3\xa8s entre el Port de Los Y\xc3\xa9benes al port March\xc3\xa9s i d'aqu\xc3\xad fins al riu Estena, Aben\xc3\xb3jar i les gorges del Guadiana, el camp de Arroba i Alcoba, Robledo de Miguel D\xc3\xadaz, el Sotillo de Gutier Su\xc3\xa1rez, i las Navas de Ancho Semeno. A aquest territori li va agregar el 7 de novembre el Villar de Pulgar. _NEWLINE_L'any 1217 va rebre de mans del papa Honori III l'enc\xc3\xa0rrec d'organitzar la croada de tots els regnes cristians contra els musulmans, en qualitat de legat pontifici. Va fracassar en les seves expedicions contra C\xc3\xa0ceres (1217) i Requena (1218). _NEWLINE_El 1231, estant vassall de Ferran III de Castella, va conquerir amb les seves hosts Quesada i Cazorla. Despr\xc3\xa9s de la conquesta de Val\xc3\xa8ncia per Jaume I d'Arag\xc3\xb3 (1238), va reclamar la jurisdicci\xc3\xb3 de Toledo sobre aquesta ciutat. _NEWLINE_Va morir a Li\xc3\xb3, de tornada d'un viatge que havia fet per visitar el papa Innocenci IV."